初冬風雨驟寒作短歌
作者：陸游
朝代：宋

paragraphs: 東園日淡雲容薄，綸巾朝暮闌干角。
北風動地萬木號，不料一寒如此惡。
豈惟半夜雨打窗，便恐朙朝雪平壑。
綠酒雖漓亦復醉，皁貂己弊猶堪著。
所嗟此身老益窮，蹭蹬無功上麟閣。
久從漁艇寄江湖，坐看烟塵暗幽朔。
萬鞭枯胔憤未平，纛下老酋何足縛。
要及今年墮指寒，夜擁雕戈度窮漠。